b'\n_START_ARTICLE_\nMonza e Brianza\n_START_SECTION_\nZgodovinske zanimivosti\n_START_PARAGRAPH_\nPokrajina sestoji iz mesta Monza z okolico in iz ve\xc4\x8dine ozemlja imenovanega Brianza. To zemljepisno ozemlje ima tudi svoj zgodovinski pomen. Sode\xc4\x8d po izkopaninah, so bili prvi zgodovinski prebivalci Kelti. Legenda pravi, da je Brianza dobila ime po keltskem generalu, ki naj bi v \xc4\x8detrtem stoletju pr. n. \xc5\xa1t. zasedel podro\xc4\x8dje. Po njem - ime mu je bilo Brianteo - naj bi se imenovalo pleme in ozemlje, kjer se je pleme naselilo. Rimljani so de\xc5\xbeelo imenovali Brigantia in ta beseda naj bi pri\xc5\xa1la v rabo kot oznaka napadalnosti Keltov: v dana\xc5\xa1nji italijan\xc5\xa1\xc4\x8dini pomeni brigante roparja ali razbojnika. Prebivalci Brianze pa raje i\xc5\xa1\xc4\x8dejo izvor imena v keltski besedi brig, to je gri\xc4\x8d, saj so najve\xc4\x8d pri\xc4\x8danj o Keltih izkopali na gri\xc4\x8du Colle di Brianza, kjer je stalo veliko sveti\xc5\xa1\xc4\x8de, ki bi lahko predstavljalo sredi\xc5\xa1\xc4\x8de takratne kulture.'